વૈશ્વિક કરન્સીના ઉતારચઢાવના કારણે નફામાં ઘટાડો થવાની શક્યતા હોવાથી મારુતિ સુઝુકી, ટાટા મોટર્સ અને બજાજ ઓટોના શેર દબાણમાં રહે તેવી શક્યતા છે. જાપાની યેનના મૂલ્યમાં વધારો થવાથી મારુતિ સુઝુકીને અસર થઈ છે, ચાઇનીઝ યુઆનમાં ઘસારાથી ટાટા મોટર્સ માટે પડકારજનક સ્થિતિ છે અને મુખ્ય નિકાસ બજારો આર્જેન્ટિના, કોલંબિયા, ઇજિપ્ત અને નાઇજિરિયામાં ફોરેક્સની અછતના કારણે બજાજ ઓટો માટે મુશ્કેલી વધી છે. કરન્સીની અસ્થિરતાના કારણે ઓટોમોબાઇલ કંપનીઓની પરેશાનીમાં વધારો થયો છે. જે ભારતીય બજારમાં ઘટતી માંગની સ્થિતિનો સામનો કરે છે. ચાલુ નાણાકીય વર્ષમાં પેસેન્જર કારની વૃદ્ધિ સાતથી આઠ ટકા ઘટી છે. આ પરિબળોના કારણે અંદાજિત ઓપરેટિંગ માર્જિન અને નફાવૃદ્ધિને અસર થશે જેથી ટૂંકા ગાળામાં સ્ટોકની વૃદ્ધિ મર્યાદિત થઈ શકે છે. મારુતિ અને બજાજ ઓટોના શેર છેલ્લાં ત્રણ મહિનામાં અનુક્રમે ૧૮ ટકા અને બે ટકા ઘટ્યા છે જ્યારે બીએસઇ ઓટો ઇન્ડેક્સમાં ૨.૩ ટકાનો વધારો થયો છે. ચાલુ વર્ષના પ્રારંભથી અત્યાર સુધીમાં યુએસ ડોલર સામે જાપાની યેન ૧૦ ટકા વધ્યો છે. મારુતિનો લગભગ ૨૧ ટકા સામગ્રી ખર્ચ યેનમાં આવે છે. નબળી માંગના કારણે ઇનપુટ ખર્ચનો વધારો ગ્રાહકો પર નાખવો સરળ નહીં હોય. આવી સ્થિતિમાં યેનમાં વર્તમાન ઘસારો તેમના માર્જિનમાં લગભગ ૨૦૦ બેસિસ પોઇન્ટનું ધોવાણ કરી શકે. યેનમાં વધારાની અસર જૂન ૨૦૧૬નાં ત્રિમાસિક પરિણામોમાં જોવા મળશે. નબળા યુઆનના કારણે ટાટા મોટર્સનું માર્જિન દબાણ હેઠળ હતું.